बीसीसीआई ने अशरफ को भारत आने का न्यौता दिया  
पाक क्रिकेट बोर्ड के अध्यक्ष जाका अशरफ ने खुलासा किया कि भारतीय क्रिकेट बोर्ड ने उन्हें भारत आकर क्रिकेट संबंधी मसलों पर चर्चा करने का न्यौता दिया है।
पाकिस्तान क्रिकेट बोर्ड के अध्यक्ष जाका अशरफ ने खुलासा किया कि भारतीय क्रिकेट बोर्ड ने उन्हें भारत आकर क्रिकेट संबंधी मसलों पर चर्चा करने का न्यौता दिया है।  अशरफ ने कहा, मेरी नियुक्ति पर अंतरराष्ट्रीय क्रिकेट परिषद और अन्य क्रिकेट बोर्ड की प्रतिक्रिया से मैं वास्तव में बहुत खुश हूं। जब से मुझे पीसीबी अध्यक्ष नियुक्त किया गया, मुझे सहयोग और समन्यव के आश्वासन मिल रहे हैं।  उन्होंने कहा, दिल को छूने वाली बात यह रही कि बीसीसीआई अध्यक्ष एन श्रीनिवासन ने भी मुझे बधाई दी और भारत आने का न्यौता दिया।  नवनियुक्त अध्यक्ष ने कहा कि भारतीय बोर्ड से जो संकेत मिल रहे हैं, वे सकारात्मक हैं और उन्हें भारत के साथ द्विपक्षीय क्रिकेट संबंध बहाल होने की उम्मीद है। अशरफ ने कहा कि भारत के साथ क्रिकेट संबंध बहाल करने के अलावा पाकिस्तान में फिर से अंतरराष्ट्रीय मैच आयोजित करना उनकी प्राथमिकता है।